રીતુ હસી પડી. બા જયારે રહેવા આવે છે ત્યારે કેવા સરસ શ્બ્દોની લહાણી મળે છે ! એય જાણે અજાણ્યે બોલવા લાગે છે. જયાબા ચશ્માં ચડાવી, ઝૂલતી આરામખુરશીમાં ઝીણવટથી છાપું વાચતાં હતાં. સવારનો આવો વૈભવ એમને એમના ગામમાં કયાં મળે ? બા ગોંડલ રહેતાં. એકની એક દીકરી મુંબઈ અને થોડાં વર્ષો પહેલાં પતિની વિદાય એટલે એકલાં. બપોરે એક છોકરી કામ પર આવે, સાંજે ચાલી જાય. સવારે બાને ઘરનાં ઝીણાં ઝીણાં કામ રહેતાં. એટલે દીકરીના, મુંબઈના વૈભવશાળી ફલૅટમાં રહેવા આવે ત્યારે પૂરા ઠાઠથી રહે.